રાજપીપળા: રાજપીપળા નજીક આવેલા કરજણ ડેમની સપાટી 110.02 મીટરના રુલ લેવલને વટાવીને 111.12 મીટરે પહોંચી જતાં સોમવારે સવારે ડેમના બે ગેટ 40 સેમી જેટલા ખોલીને 4,441 કયુસેક પાણી છોડવાની શરૂઆત કરવામાં આવી હતી. ડેમ 83.87 ટકા ભરાયેલો હોવાથી તેને 108.02 મીટરની સપાટી સુધી ખાલી કરવાનો નિર્ણય લેવાયો છે. ડેમમાંથી સવારે 10.30થી સાંજના 6.30 વાગ્યા સુધી ચાર એમસીએમ પાણી છોડી દેવાયું હતું પરંતુ ઉપરવાસમાંથી વરસાદના પાણીની અાવક વધી જતાં ડેમની સપાટી ઘટવાને બદલે વધીને 112.28 મીટરે પહોંચી હતી. ડેમમાંથી પાણી છોડવામાં આવતું હોવાથી કાંઠા વિસ્તારના ગામોના લોકોને નદી કિનારે ન જવા તાકીદ કરવામાં આવી છે.